Oι εγκατεστημένοι στη νότια Ρωσία (Οδησσό και αλλού) Έλληνες έμποροι, έχοντας εμπειρία του εμπορεύεσθαι από τους τόπους καταγωγής τους (Ήπειρο, Μακεδονία), θα αναδειχθούν σε πρωταγωνιστές του εμπορίου εξαγωγών σιταριού από τη Ρωσική ενδοχώρα. Στα νησιά του Αιγαίου είχε αρχίσει ήδη να αναπτύσσεται η ναυτιλία, με αργούς έστω ρυθμούς, μετά το 1750. H πειρατεία συνέβαλε ασφαλώς στην αναγκαία συσσώρευση του αρχικού κεφαλαίου και στην απόκτηση ναυτικής εμπειρίας από τους πρώην ορεσίβιους κατοίκους ορισμένων νησιών (π.χ. των Αλβανών της Ύδρας). H διολίσθηση από την παράνομη δραστηριότητα της πειρατείας στη νόμιμη του εμπορίου δεν ήταν δύσκολη.